Kinderverkragter sit lewenslank | News24
Kinderverkragter sit lewenslank
IVAN MATHIBE, die man wat die Galeshewe-gemeenskap geskok het toe hy die vyfjarige Florence Barendt verlede November verkrag en vermoor het, is lewenslank tronk toe gestuur.
Terwyl hy Dinsdag met die stel trappe na die selle geloop het, het gemeenskapslede in die volgepakte hof hom vaarwel toegewuif. Vir hulle het geregtigheid geseëvier.
Regter B. Pakati wou 'n duidelike boodskap oordra deur nog 'n verkragter en moordenaar wat die Kimberley-gemeenskap teister, uit die gemeenskap te verwyder. Sy het die gemeenskap bedank dat hulle nie eie reg gebruik en Mathibe (30) op die dag van die moord aangerand het nie.
"Dankie dat julle ons regstelsel vertrou en Mathibe aan die polisie oorhandig het."
Sy het geen genade aan die moordenaar en verkragter betoon nie. Mathibe, wat skuld beken het, was nie werklik berouvol oor sy dade nie, het die regter in haar vonnisoplegging gesê.
Die kleuter was hulpeloos en het Mathibe vertrou toe hy haar van haar ouerhuis weggelok het. Hy kon haar pa gewees het.
Mathibe was 'n huisvriend wat deur die meisie se ouers vertrou is.
Hulle sê hulle kan nie glo hul dogtertjie sal nie haar eerste skooljaar beleef nie. Hul drome is aan skerwe. Hulle moet aan haar broers en susters verduidelik sy is nie meer met hulle nie. Die ouers, wat hulself verkwalik het, is geldelik en emosioneel deur die gemeenskap en hul kerk ondersteun. Hul grootste nagmerrie is oor die ondraaglike pyn wat hul kind voor haar dood moes beleef het. Mathibe het geweet sy sou haar ouers hiervan vertel en het daarom haar kop verbrysel om haar vir ewig stil te maak.
Mathibe het stilgebly oor waar die meisie se lyk versteek is. Hy het haar ouers nie om vergifnis gevra nie.
Hy het net 'n bekentenis afgelê omdat hy geweet het die bewyse teen hom is oorweldigend. Hy het ook nie vir die hof vertel hoekom hy stilgebly het nie. Daar is geen versagtende omstandighede nie.
Hy is daarom twee lewenslange vonnisse vir die moord en verkragting opgelê en vyf jaar vir ontvoering. Dit sal gelyklopend uitgedien word.